 

OBJAVA ZA MEDIJE

POTPISAN UGOVOR ZA IZGRADNJU MALE HIDROELEKTRANE OTOČAC

* **HEP u izgradnju male hidroelektrane Otočac ulaže 90 milijuna kuna**
* **Projekt će realizirati hrvatske tvrtke predvođene KONČAROM**
* **Godišnja proizvodnja od 6,9 milijuna kWh dovoljna je za opskrbu 1.500 kućanstava**

OTOČAC, 12. LISTOPADA 2022. – Tvrtke Male hidre d.o.o. i KONČAR - Inženjering d.o.o. sklopile su jučer ugovor za izgradnju Male hidroelektrane Otočac, vrijedan 90 milijuna kuna. U nazočnosti predsjednika Uprave Hrvatske elektroprivrede Frane Barbarića, predsjednika Uprave KONČAR - Elektroindustrije Gordana Kolaka , župana Ličko-senjske županije Ernesta Petryja te gradonačelnika Grada Otočca Gorana Bukovca, ugovor je u ime investitora potpisala Nastja Kuharić, direktorica tvrtke Male hidre d.o.o., te u ime izvođača Željko Tukša, predsjednik Uprave KONČAR – Inženjeringa d.o.o.

Priključna snaga elektrane bit će 1,5 MW, a očekivana godišnja proizvodnja 6,9 milijuna kilovatsati, što je dovoljno za opskrbu oko 1.500 kućanstava. Nositelj projekta je društvo Male hidre d.o.o., kojem su osnivači HEP d.d. i KONČAR – Obnovljivi izvori d.o.o., a glavni izvođač radova društvo KONČAR - Inženjering d.o.o. Vrijednost investicije je 90 milijuna kuna, a predviđeno trajanje izgradnje je dvije godine od potpisa ugovora.

„*U okolnostima energetske krize Hrvatska elektroprivreda nastavlja s investicijama kao što je i mala hidroelektrana Otočac, vrijedna 90 milijuna kuna. Suradnjom s KONČAROM potičemo razvoj i konkurentnost domaće elektroindustrije. Na području Ličko-senjske županije HEP realizira i niz drugih projekata, od koji je najveći druga faza HES Senj vrijedna 3,45 milijardi kuna. Ove je godine početkom radova na tunelu i kanalu Bakovac – Lika u punom smislu riječi počela realizacija prvog dijela tog  projekta – Hidroenergetskog sustava Kosinj. Značajna se ulaganja odnose i na distribucijsku mrežu, čak 150 milijuna kuna u razdoblju od 2020. do kraja 2022. godine. Spomenute investicije potvrđuju da je HEP i ovu krizu dočekao spreman i stabilan i da će dati puni doprinos provedbi mjera Vlade Republike Hrvatske“*, izjavio je predsjednik Uprave HEP-a Frane Barbarić.

Mala hidroelektrana Otočac sastojat će se od tri proizvodne jedinice, a izgradit će se na području naselja Šumečica uz odvodni kanal tunela Lika-Gacka, kojim se vode rijeke Like prevode u rijeku Gacku. Stavljanjem u funkciju MHE Otočac dodatno se povećava energetska iskoristivost voda rijeke Like, odnosno iskorištava se njen preostali hidroenergetski potencijal, prije njenog spajanja s rijekom Gackom. Izgradnjom se neće promijeniti postojeći protok rijeke Like, već će se voda umjesto protoka preko dvije postojeće vodne stepenice preusmjeriti na objekte buduće MHE Otočac.

*„Novi iskorak u tehničkom rješenju, razvojem potopljenog hidroagregata, otvara mogućnosti korištenja hidroenergije na mjestima bez velikih brana i akumulacija i bez dodatnih zahvata u prirodi. Proizvod je plod istraživačko-razvojnog projekta sufinanciranog iz Europskog fonda za regionalni razvoj, a namijenjen je globalnom tržištu iskorištavanja energije vode s niskim padom. Većinu komponenata, poput generatora, statičkog pretvarača, sustava upravljanja, transformatora i sklopnih blokova, proizvest će KONČAR. Istraživanjem i razvojem ovakvih proizvoda KONČAR daje dodatan doprinos u provedbi zelene tranzicije i osigurava povećanje tržišnog udjela u ovom segmentu poslovanja“, istaknuo je Gordan Kolak, predsjednik Uprave KONČARA.*

Osim poticanja domaće proizvodnje električne energije iz obnovljivih izvora, projekt MHE Otočac povećat će sigurnost opskrbe na području Grada Otočca te omogućiti angažman lokalnih obrtnika i drugih poduzetnika tijekom izgradnje i održavanja hidroelektrane. Izgradnja nove hidroelektrane pružit će dodatna potrebna znanja i iskustva svim sudionicima uključenima u izgradnju, kako stručnjacima HEP-a i KONČARA, tako i ostalim domaćim tvrtkama uključenim u projekt.

Kontakt: Sektor za korporativne komunikacije ([odnosisjavnoscu@hep.hr](mailto:odnosisjavnoscu@hep.hr))

